7.2.2023
DA
Den Europæiske Unions Tidende
C 47/135 Onsdag den 6. juli 2022
Genopbygning af en multilateralisme, der er forankret i EU's centrale værdier
1. glæder sig over den fælles meddelelse fra Kommissionen og NF/HR til Parlamentet og Rådet om styrkelse af EU's bidrag til regelbaseret multilateralisme; mener, at denne meddelelse bidrager meget direkte til og yderligere fremmer overvejelserne om retningen for EU's udenrigspolitik fra dens vigtige, men mere generelle forpligtelse til effektiv multilateralisme som defineret i den europæiske sikkerhedsstrategi fra 2003, til realiseringen af behovet for at kombinere værdien af og målet om effektiv multilateralisme med principbaseret pragmatisme og behovet for at fremme og bevare EU's interesser og værdier som fastsat i den globale strategi for EU's udenrigs- og sikkerhedspolitik fra 2016; minder om, at den bedste strategi for forsvar af multilateralisme er at genopbygge den ved at gøre den mere relevant, modstandsdygtig og effektiv;
2. støtter erklæringen i den fælles meddelelses om, at »Rådet er nødt til at anvende traktatbestemmelser, der giver mulighed for konstruktiv undladelse af at stemme og for at vedtage afgørelser med kvalificeret flertal i forbindelse med den fælles udenrigs- og sikkerhedspolitik«; understreger behovet for at forankre afstemning med kvalificeret flertal i udenrigspolitiske spørgsmål i fremtidige EU-traktatændringer, hvilket vil gøre det muligt for EU at blive en mere effektiv global aktør;
3. er enig med Kommissionen og NF/HR i, at det er nødvendigt, at EU bliver mere assertivt med hensyn til at forfølge sine interesser og fremme de universelle værdier, som det er baseret på, og er derfor enig i, at det er nødvendigt, at EU forsvarer og styrker disse værdier, den regelbaserede orden og multilateralismen som et middel til at sikre lige vilkår for det internationale samfund, skabe en platform for inklusiv politisk dialog, samarbejde og konvergens og opnå politiske løsninger, der støttes af det internationale samfund som helhed, og som virkelig kan levere resultater;
4. fremhæver, at det er af afgørende betydning for EU at styrke sin værktøjskasse for optræden udadtil og diplomati med sine egne autonome instrumenter, øge sin kapacitet til at være en global aktør og »tale med én stemme« for bedre at kunne forsvare multilateralismen, hvilket bør omfatte oprettelsen af et europæisk diplomatakademi, som Parlamentet for nylig har opfordret til; gentager sin opfordring til at medtage »det nye europæiske Bauhaus« som et nyt instrument i EU's værktøjskasse for optræden udadtil og som et nyttigt kulturelt og offentligt diplomatisk værktøj, som er afgørende for at fremme en værdibaseret multilateral orden og styrke internationale partnerskaber;
5. påpeger EU's evne til at udtænke meget effektive og inklusive reguleringsmæssige standarder for det indre marked og er af den opfattelse, at EU også bør søge at fremme sådanne standarder inden for rammerne af sin optræden udadtil som et paradigme og et bidrag til drøftelsen af effektive globale reguleringsmæssige standarder; minder om artikel 24 i traktaten om Den Europæiske Union (TEU), hvori det fastslås, at »medlemsstaterne støtter Unionens udenrigs- og sikkerhedspolitik aktivt og uforbeholdent i en ånd af loyalitet og gensidig solidaritet«, og at de »afstår fra enhver handling, som strider imod Unionens interesser, eller som kan skade dens effektivitet som en sammenhængende faktor i internationale forbindelser«; er bekymret over visse medlemsstaters aktiviteter såsom iværksættelse af bilaterale diplomatiske initiativer med tredjelande, hvilket kan være i strid med bestemmelserne i artikel 24 i TEU;
6. mener, at EU skal fortsætte med at være en urokkelig og central forsvarer af multilateralisme i verden og undgå handlinger, der underminerer disse mål; konkluderer imidlertid, at EU skal reagere på globale kræfter såsom øget fragmentering, anvendelse af handel som et våben og protektionisme for at bevare sine konkurrencemæssige fordele;
7. mener, at EU bør gøre brug af bestræbelserne til at finde løsninger på globale problemer såsom klimaændringer eller til at fremme stabilitet og fred som et udgangspunkt for bredere diplomatiske forbindelser med tredjelande, med hvilke dialog og samarbejde om andre politiske emner ikke altid umiddelbart kan lade sig gøre;
8. opfordrer EU til at blive mere assertivt og strategisk i håndteringen af de stigende globale trusler; understreger, at verden i lyset af et hurtigt skiftende geopolitisk landskab befinder sig ved en skillevej, og at multilaterale institutioner er i fare for at blive domineret af udemokratiske regimer; opfordrer til en stærk, handlingsbaseret forpligtelse til at beskytte demokratiet og de grundlæggende rettigheder i multilaterale fora;